田家語
作者：梅堯臣
朝代：宋

paragraphs: 誰道田家樂，春稅秋未足。
里胥扣我門，日夕苦煎促。
盛夏流潦多，白水高於屋。
水既害我菽，蝗又食我粟。
前月詔書來，生齒復板錄。
三丁籍一壯，惡使操弓韣。
州符今又嚴，老吏持鞭朴。
搜索稚與艾，唯存跛無目。
田閭敢怨嗟，父子各悲哭。
南畝焉可事，買箭賣牛犢。
愁氣變久雨，鐺缶空無粥。
盲跛不能耕，死亡在遲速。
我聞誠所慙，徒爾叨君祿。
却詠歸去來，刈薪向深谷。